Лев Толстой
Страшният звяр

Превод от руски: Ангел Каралийчев, —

chitanka.info

Една мишка излязла да се разходи. Походила из двора и пак отишла при майка си.

— Знаеш ли, мамо, че видях два звяра. Единият страшен, а другият добър.

Майка й рекла:

— Кажи какви са тези зверове?

Мишката казала:

— Единият, страшният, ходи по двора ей така: краката му са черни, качулът му е червен, очите изпъкнали, а носът като кука. Когато минавах край него, той отвори устата си, повдигна крак и почна да крещи толкова силно, че от страх не знаех къде да се дяна.

— Това е петелът — казала старата мишка. — Той никому не прави зло, не се бой от него. Е, а другият звяр?

— Другият лежеше и се припичаше на слънчицето. Шийката му е бяла, крачетата сиви, гладки, лиже белите си гърдички, помръдва едвам опашчицата си и ме гледа.

Старата мишка казала:

— Глупава си ти, глупава. Та това е самият котарак.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.